CELEX: 32013R1114
Language: sl
Date: 2013-11-07 00:00:00
Title: Uredba Komisije (EU) št. 1114/2013 z dne 7. novembra 2013 o spremembi Uredbe (ES) št. 1857/2006 glede njenega obdobja uporabe

8.11.2013   
            
            
               SL
            
            
               Uradni list Evropske unije
            
            
               L 298/34
            
         UREDBA KOMISIJE (EU) št. 1114/2013
   z dne 7. novembra 2013
   o spremembi Uredbe (ES) št. 1857/2006 glede njenega obdobja uporabe
   EVROPSKA KOMISIJA JE –
   ob upoštevanju Pogodbe o delovanju Evropske unije in zlasti člena 108(4) Pogodbe,
   ob upoštevanju Uredbe Sveta (ES) št. 994/98 z dne 7. maja 1998 o uporabi členov 92 in 93 Pogodbe o ustanovitvi Evropske skupnosti za določene vrste horizontalne državne pomoči (1),
   po objavi osnutka te uredbe (2),
   po posvetovanju s Svetovalnim odborom za državno pomoč,
   ob upoštevanju naslednjega:
   
               (1)
            
            
               Uredba Komisije (ES) št. 1857/2006 (3) bo prenehala veljati 31. decembra 2013.
            
         
               (2)
            
            
               Komisija je s sporočilom o posodobitvi področja državnih pomoči EU (4) z dne 8. maja 2012 začela obsežni pregled pravil o državni pomoči. V okviru tega pregleda je bila Uredba (ES) št. 994/98 že spremenjena z Uredbo Sveta (EU) št. 733/2013. (5) V postopku revizije je še več drugih zakonodajnih instrumentov, pomembnih za ocenjevanje državne pomoči v kmetijstvu, zlasti pravila, ki se bodo v prihodnosti uporabljala za razvoj podeželja, nove smernice za državno pomoč v kmetijskem sektorju ter nova uredba o splošnih skupinskih izjemah, ki bo nadomestila Uredbo Komisije (ES) št. 800/2008 (6). Prilagoditve navedenih instrumentov ne bo mogoče dokončati pred potekom Uredbe (ES) št. 1857/2006 oziroma se 1. januarja 2014 ne bodo v celoti uporabljali. Za zagotovitev skladnega pristopa v okviru vseh instrumentov državne pomoči je torej ustrezno podaljšati obdobje veljavnosti Uredbe (ES) št. 1857/2006 do 30. junija 2014.
            
         
               (3)
            
            
               Uredbo (ES) št. 1857/2006 bi bilo zato treba ustrezno spremeniti.
            
         
               (4)
            
            
               Pomembno je, da se zagotovi kontinuiteta pri izvajanju politike razvoja podeželja in nemoten prehod iz enega v naslednje programsko obdobje. Obdobje prekrivanja uporabe programov razvoja podeželja in ustreznih pravnih določb za programsko obdobje 2007–2013 ter tistih v sledečem programskem obdobju je neizogibno. V tem smislu lahko države članice po koncu programskega obdobja 2007–2013 do 31. decembra 2015 pod določenimi pogoji še naprej prevzemajo obveznosti v skladu z Uredbo Sveta (ES) št. 1698/2005 (7). Zato je zaradi pravne varnosti primerno pojasniti, da bi se morala v primeru, kadar se Uredba (ES) št. 1857/2006 nanaša na merila iz Uredbe (ES) št. 1698/2005, navedena merila še naprej uporabljati za ocenjevanje državne pomoči na podlagi Uredbe (ES) št. 1857/2006 v času njenega podaljšanega obdobja uporabe, in sicer tudi po začetku veljavnosti nove uredbe, ki bo nadomestila Uredbo (ES) št. 1698/2005.
            
         
               (5)
            
            
               Zaradi podaljšanja obdobja uporabe Uredbe (ES) št. 1857/2006 nekatere države članice morda želijo podaljšati ukrepe, za katere je bil v skladu s členom 20 navedene uredbe predložen povzetek podatkov. Da bi zmanjšali administrativno obremenitev, je ustrezno določiti, da se za povzetek podatkov v zvezi s podaljšanjem navedenih ukrepov šteje, kot da je sporočen Komisiji, pod pogojem, da zadevni ukrepi niso bistveno spremenjeni.
            
         
               (6)
            
            
               Ta uredba bi morala začeti veljati dan po objavi v Uradnem listu Evropske unije, da bi se omogočilo podaljšanje obdobja uporabe Uredbe (ES) št. 1857/2006 pred prenehanjem njene veljavnosti –
            
         SPREJELA NASLEDNJO UREDBO:
   Člen 1
   V členu 23(1) Uredbe (ES) št. 1857/2006 se drugi pododstavek nadomesti z naslednjim:
   
      „Uporablja se od 1. januarja 2007 do 30. junija 2014.“
   
   Člen 2
   Kadar država članica na podlagi spremembe Uredbe (ES) št. 1857/2006 želi podaljšati ukrepe, za katere je bil Komisiji v skladu s členom 20 navedene uredbe predložen povzetek podatkov, se za povzetek podatkov v zvezi s podaljšanjem navedenih ukrepov šteje, da je bil sporočen Komisiji, pod pogojem, da zadevni ukrepi niso bistveno spremenjeni.
   Člen 3
   Kadar se Uredba (ES) št. 1857/2006 nanaša na merila iz Uredbe (ES) št. 1698/2005, se navedena merila še naprej uporabljajo za ocenjevanje državne pomoči na podlagi Uredbe (ES) št. 1857/2006 v času njenega podaljšanega obdobja uporabe, in sicer tudi po začetku veljavnosti nove uredbe, ki bo nadomestila Uredbo (ES) št. 1698/2005.
   Člen 4
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 7. novembra 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 142, 14.5.1998, str. 1.
   
      (2)  UL C 227, 6.8.2013, str. 1.
   
      (3)  Uredba Komisije (ES) št. 1857/2006 z dne 15. decembra 2006 o uporabi členov 87 in 88 Pogodbe pri državni pomoči za majhna in srednje velika podjetja, ki se ukvarjajo s proizvodnjo kmetijskih proizvodov, in o spremembi Uredbe (ES) št. 70/2001 (UL L 358, 16.12.2006, str. 3).
   
      (4)  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij „Posodobitev področja državnih pomoči EU“ z dne 8. maja 2012, COM(2012) 209 final.
   
      (5)  Uredba Sveta (EU) št. 733/2013 z dne 22. julija 2013 o spremembi Uredbe (ES) št. 994/98 o uporabi členov 92 in 93 Pogodbe o ustanovitvi Evropske skupnosti za določene vrste horizontalne državne pomoči (UL L 204, 31.7.2013, str. 11).
   
      (6)  Uredba Komisije (ES) št. 800/2008 z dne 6. avgusta 2008 o razglasitvi nekaterih vrst pomoči za združljive s skupnim trgom z uporabo členov 87 in 88 Pogodbe (Uredba o splošnih skupinskih izjemah) (UL L 214, 9.8.2008, str. 3).
   
      (7)  Uredba Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP) (UL L 277, 21.10.2005, str. 1).